DA soek antwoorde by Gigaba | Netwerk24
Deur Sarel van der Walt 01 Oktober 2017 15:51
Malusi GigabaFoto: Lindile Mbontsi
Die DA sê hy sal Malusi Gigaba, minister van finansies, in die parlement dwing om vrae te beantwoord oor die groot aantal personeellede in sy kantoor.
Dit volg ná ’n berig in City Press en Rapport dat Gigaba “net 17 personeellede saam met hom na die tesourie gebring het” nadat hy vroeër vanjaar in die plek van Pravin Gordhan in dié pos aangestel is.
Dié koerante het berig senior regeringsamptenare sê Gigaba is besig om die nasionale tesourie te kaap deur die mag van sy direkteur-generaal te verwater en ’n parallelle administrasie te skep wat deur sy vertrouelinge beheer word.
David Maynier, die DA se woordvoerder oor finansies, sê in ’n verklaring hy sal met skriftelike vrae in die parlement vra Gigaba moet die name van die meer as 20 mense in sy kantoor verskaf, hul postitels, posbeskrywings en die salarisvlakke van elk lid van die personeel van sy kantoor.
Gigaba moet ook sê waar en wanneer is die organisatoriese struktuur van sy kantoor deur die minister van staatsdiens en administrasie goedgekeur soos deur die ministeriële handboek vereis word.
Kragtens die bepalinge in dié handboek moet die kern-personeel in sy kantoor uit nie meer as tien personeellede bestaan nie, sê Maynier.
Luidens die berigte in die twee koerante het verskeie senior amptenare in die tesourie en twee ander topregeringsamptenare aan City Press gesê Gigaba, wat ’n gereelde gas by die Guptas se huis in Saxonwold was, is besig om die tesourie te stuur in ’n rigting wat radikaal verskil van dié van sy voorgangers.
Hy konsulteer glo nie met die adjunk-direkteurs-generaal en ander tegnokrate oor sy besluite nie.
Belangrike dokumente word aan Gigaba se personeelhoof, Saki Mofokeng, sy regsadviseur, Kholeka Gcaleka, en sy politieke adviseur, Thamsanqa Msomi, gestuur vir kommentaar nog voordat die direkteur-generaal in die tesourie, Dondo Mogajane, dit gesien het.
Verskeie senior tesourieamptenare het aan City Press gesê hulle wou aanvanklik bedank toe Gordhan as minister van finansies afgedank is.
Vroeër vandeesmaand is Gigaba daarvan beskuldig dat hy probeer om ontslae te raak van amptenare wat na aan Gordhan was toe hy Schalk Human van sy pos as waarnemende hoof van verkryging onthef het.
Gigaba se woordvoerder het dié aantyging ontken.
Die begrotingsproses vereis hoogs tegniese navorsing waarvoor daar nie kapasiteit by die presidensie is nie, het ’n amptenaar aan City Press gesê.
Mayihlome Tshwete, Gigaba se woordvoerder, sê die minister het net “17 personeellede saam met hom na die tesourie gebring”.
Tshwete ontken ten sterkste dat Gibaba toelaat dat die tesourie “gekaap” word.
Meer oor: Tesourie | Malusi Gigaba | Pravin Gordhan | Minister Van Finansies | Staatskaping | Korrupsie
DA sê hoe hy saak teen OB wil voer